EURÓPSKA KOMISIA V Bruseli1. 6. 2016 COM(2016) 361 final OZNÁMENIE KOMISIE EURÓPSKEMU PARLAMENTU, EURÓPSKEJ RADE, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Plnenie programu jednotného trhu pre zamestnanosť, rast a investície



1.Podpora hospodárskeho oživenia Posilnenie európskeho hospodárstva a stimulovanie investícií v záujme vytvárania pracovných miest a rastu zostáva najvyššou prioritou Komisie. Podľa jarných prognóz sa rast v Európe udržiava aj napriek zložitejšiemu globálnemu prostrediu. Miera zamestnanosti sa zvyšuje, hoci stále príliš pomaly, a deficit verejných financií naďalej klesá. Podmienky na obnovenie investícií sa ďalej zlepšili. Hoci sú to povzbudivé signály, v úsilí treba pokračovať. aby sa účinný trojuholník štrukturálnej reformy, zodpovedných fiškálnych politík a investícií čo najlepšie využil. Inovácie podporujú konkurencieschopnosť, produktivitu a vytváranie nových pracovných miest, a preto sú hybnou silou na podporu európskeho rastu. Aby inovácie vznikali, musia byť firmy a podnikatelia motivovaní a schopní investovať. Potrebujú okruh talentovaných jednotlivcov v danej oblasti, ako aj reálnu nádej, že budú môcť jednotlivcov svoje pole pôsobnosti a predávať svoje výrobky a služby na rozsiahlom trhu bez toho, aby v každom členskom štáte čelili odlišným regulačným požiadavkám. Musíme sa preto vo zvýšenej miere zamerať na rozvíjanie jednotného trhu v záujme podpory udržateľných pracovných miest a rastu a dosiahnutie toho, aby sa Európa stala pre investície konkurencieschopnejším a atraktívnejším miestom. Vyžaduje si to lepšiu spoluprácu medzi EÚ a aktérmi na vnútroštátnej a regionálnej úrovni s cieľom odstrániť prekážky brániace investíciám a uskutočňovať štrukturálne reformy. Pred dvoma týždňami sa v odporúčaniach pre jednotlivé krajiny identifikovali najnaliehavejšie priority týkajúce sa opatrení na vnútroštátnej úrovni s cieľom pokračovať v realizácii reforiem. Na druhej strane majú niektoré prekážky výrazný cezhraničný charakter a vyžadujú si opatrenia na úrovni EÚ. V nadväznosti na závery Európskej rady zo 17. a 18. marca 2016 sa v tomto oznámení hodnotí vykonávanie programu jednotného trhu a zdôrazňujú sa v ňom tie oblasti, v ktorých sú strategické politické rozhodnutia naliehavo potrebné na posilnenie a urýchlenie potrebných reforiem. V investičnom pláne pre Európu sa zaviedli spoločné opatrenia na stimulovanie financovania investícií, odstránenie prekážok, zvýšenie inovácií a prehĺbenie jednotného trhu. Európsky fond pre strategické investície (ďalej len „EFSI“) mení spôsob, akým Európa podporuje investície. Viac finančných prostriedkov začína plynúť do projektov zameraných na inovácie a infraštruktúru, ako aj na projekty miestneho významu vykonávané malými podnikmi, ktoré vytvárajú väčšinu nových pracovných miest. Prvé výsledky fondu EFSI sú povzbudivé. Fond EFSI doteraz vygeneroval celkové investície vo výške 100 mld. EUR. Očakáva sa, že ľahší prístup k finančným prostriedkom európskeho investičného fondu by malo využívať viac než 140 000 malých a stredných podnikov a spoločností so strednou trhovou kapitalizáciou. Podporované sú už projekty v 26 členských štátoch a pribudnú ďalšie. Aby Komisia mohla na týchto úspechoch stavať, má v úmysle predĺžiť činnosť fondu EFSI aj po roku 2018, ako sa uvádza v oznámení „Európa znovu investuje – Zhodnotenie Investičného plánu pre Európu“ s cieľom naďalej podporovať projekty v oblasti zamestnanosti a rastu, ktoré by sa bez podpory fondu EFSI neuskutočnili. 2.Jednotný trh pre zamestnanosť a rast Napriek tomu, že sú finančné nástroje dôležité na zabezpečenie efektívneho využívania obmedzených zdrojov, nie sú postačujúce. Na podporu inovácií a rastu musia byť tieto finančné nástroje sprevádzané štrukturálnou zmenou. Jednotný trh ponúka väčší trh a uľahčuje vstup nových, často inovatívnych firiem, pričom spotrebitelia využívajú prístup k širšiemu sortimentu tovarov a služieb za nižšie ceny. Inovácie a konkurencieschopné trhy výrobkov a služieb so sebou prinášajú neustále zmeny a prechody, či už od starých výrobkov a služieb k novým, od starých technológií k novým alebo od starých obchodných modelov a procesov k novým. S cieľom umožniť inovácie a uľahčiť takéto prechody musíme investovať do najväčšieho kapitálu v Európe, ktorým sú ľudia. Na rozvoj a prispôsobovanie zručností našich ľudí treba vyvinúť značné úsilie. Má to rozhodujúci význam pre prosperitu a rast. Rozhodne o to schopnosti Európy stimulovať inovácie v digitálnom veku. Kvalifikovaná pracovná sila so schopnosťou pružne sa prispôsobiť rýchlo sa meniacemu svetu inovácií môže zvýšiť produktivitu a v dôsledku toho generovať vyššie mzdy. Musíme tiež zabezpečiť priaznivejšie a predvídateľnejšie podnikateľské prostredie, ktoré znižuje administratívnu záťaž a umožňuje podnikom a spoločnosti využiť príležitosti, ktoré ponúkajú inovácie, digitálne technológie a nové obchodné modely. Mnohé kľúčové priority Komisie podporujú realizáciu týchto cieľov. Európska energetická únia, naša stratégia Obchod pre všetkých, ako aj balík predpisov o obehovom hospodárstve sú zamerané na vytváranie nových príležitostí, doma aj na medzinárodných trhoch, a na posilnenie udržateľného hospodárskeho rastu v rôznych sektoroch. Nadchádzajúci program Nové zručnosti pre Európu sa zameria na zlepšenie kvality a relevantnosti vytváraných zručností, lepšie zviditeľnenie a lepšiu porovnateľnosť zručností a kvalifikácií v záujme uľahčenia mobility a zlepšenie získavania informácií o zručnostiach a informovanosti o nich v záujme lepšieho výberu povolania. Program lepšej právnej regulácie prispieva aj k lepším politikám, ktoré zohľadňujú skutočné priority ľudí, a to silným dôrazom na transparentnosť a tvorbu politiky založenú na reálnych údajoch. Stratégia jednotného trhu, stratégia jednotnej digitálnej brány a akčný plán na vybudovanie únie kapitálových trhov tvoria podstatu tohto európskeho reformného programu. Sú zamerané na odstraňovanie prekážok vrátane tých v digitálnom hospodárstve, a na odstránenie zbytočnej fragmentácie. Navzájom sa dopĺňajú sa a sú navrhnuté tak, aby navzájom posilňovali svoj účinok. Stretli sa veľmi dobrou odozvou v Európskom parlamente, Rade a členských štátoch. Táto silná podpora poskytuje jedinečnú príležitosť a vytvára základný predpoklad kvalitatívneho posunu smerom k silnejšej a konkurencieschopnejšej Európe. 3.Plnenie programu jednotného trhu Po zavedení rôznych stratégií, ktoré majú širokú podporu príslušných aktérov, sa v súčasnosti kladie dôraz na ich plnenie. Práce prebiehajú vo všetkých oblastiach, pričom už bolo navrhnutých niekoľko iniciatív. Pri realizácii tohto programu sa Komisia riadi zásadami lepšej právnej regulácie. Pred prijatím rozhodnutia o konkrétnej iniciatíve Komisia aktívne spolupracuje so zainteresovanými stranami vrátane občanov, priemyslu a sociálnych partnerov, analyzuje uplatňovanie existujúcich právnych predpisov a vykonáva komplexnú analýzu možného vplyvu tejto iniciatívy. Existujúce pravidlá sa podľa možnosti zjednodušujú, aby sa čo najviac uľahčilo ich dodržiavanie a znížila regulačná záťaž. S cieľom zabezpečiť, aby občania a podniky mohli plne využívať výhody jednotného trhu Komisia aj naďalej podporuje členské štáty pri zlepšovaní ich kapacít v oblasti presadzovanie práva. Práca Komisia sa však nekončí tým, že predloží svoje návrhy. Úspech bude v konečnom dôsledku závisieť od rýchlych a cielených následných opatrení prijatých spoluzákonodarcami a od doplňujúcich opatrení na vnútroštátnej úrovni, a to aj z hľadiska transpozície, uplatňovania, presadzovania a monitorovania. Júnové zasadnutie Európskej rady je dobrou príležitosťou na to, aby sa zhodnotil dosiahnutý pokrok, potvrdil záväzok dokončiť jednotný trh a dohodli potrebné kroky na zabezpečenie plnej funkčnosti stratégie jednotného trhu, stratégie jednotnej digitálnej brány a akčného plánu únie kapitálových trhov. Program na vykonávanie jednotného trhu by mal: zdôrazniť význam hlbšieho a spravodlivejšieho jednotného trhu pre tvorbu pracovných miest, rast a atraktívne investičné prostredie, dôrazne podporiť zásadné reformy navrhnuté Komisiou, aby sa zabezpečilo, že jednotný trh umožní podnikom a spoločnosti ako celku využiť príležitosti, ktoré ponúkajú inovácie, digitálne technológie a nové obchodné modely, dosiahnuť rýchly pokrok, pokiaľ ide naliehavé a ambiciózne vykonávanie stratégie jednotného trhu, stratégie jednotnej digitálnej brány a akčného plánu únie kapitálových trhov, v úzkej spolupráci medzi európskymi inštitúciami a členskými štátmi na vnútroštátnej, regionálnej a miestnej úrovni, a to s cieľom zabezpečiť, aby všetky iniciatívy v rámci týchto stratégií boli zavedené a fungovali najneskôr do konca funkčného obdobia Komisie.

3.1. Podpor investícií do širšieho hospodárstva Cieľom únie kapitálových trhov je zabezpečiť lepšie prepojenie úspor s investíciami. Navrhuje program opatrení na zlepšenie toku súkromného kapitálu do spoločností a infraštruktúrnych investícií. V súčasnosti, keď sa vďaka novým pravidlám v sektore bankovníctva, trhov a poisťovníctva stal európsky finančný systém bezpečnejší, únia kapitálových trhov posilní európsky eskalátor financovania pre rastúce firmy, ktoré na financovanie svojho rozvoja potrebujú širšiu škálu možností. Únia kapitálových trhov zvýšením atraktívnosti investícií a vytvorením nových finančných tokov uľahčí prístup k financovaniu, zníži náklady a odstráni prekážky brániace cezhraničným tokom investícií. Komisia už predložila viaceré iniciatívy a začala pracovať na dlhodobejších otázkach. Európsky parlament a Rada by mali urýchlene ukončiť prácu týkajúcu sa nedoriešených návrhov, aby mohli byť prínosom pre reálnu ekonomiku, v dôsledku čoho sa vybuduje dôvera a vytvorí dynamika. Platí to najmä v prípade balíka o sekuritizáciách, v ktorom sa stanovujú kritériá jednoduchej, transparentnej a štandardizovanej sekuritizácie a kladú sa základy rozvoja zdravého európskeho sekuritizačného trhu. Treba predísť akémukoľvek oneskoreniu v legislatívnom procese, pretože len čo bude balík prijatý, pomôže prilákať širšiu škálu investorov a uvoľní bankové súvahy pre nové úvery. Bezpečný návrat sekuritizačného trhu na úroveň pred krízou by mohol hospodárstvu priniesť ďalších 100 mld. EUR úverov. Kapitálové požiadavky na banky a poisťovateľov, ktorí investujú do štandardizovanej sekuritizácie sa znížia tak, aby odrážali nižšie riziko. Celkový balík zvýši finančnú stabilitu tým, že zachová ochranné opatrenia zavedené po vzniku krízy a podporí jednoduchosť, transparentnosť a širšiu základňu investorov. Spoluzákonodarcovia by tiež mali rýchlo dosiahnuť dohodu týkajúcu sa návrhu Komisie na zavedenie jednoduchšieho, rýchlejšieho a lacnejšieho režimu prospektov, ktorý bude obzvlášť užitočný pre spoločnosti zaujímajúce sa o získanie kapitálu. Na účely uvoľnenia finančných prostriedkov pre menšie spoločnosti bude vytvorený nový rámec pre malých emitentov. Zavedením nových prudenciálnych pravidiel pre poisťovne (Solventnosť II) by sa malo prispieť k podpore investícií do infraštruktúry, a to výrazným znížením kapitálových požiadaviek. Tieto zmeny už vstúpili do platnosti. Pri príprave revízie nariadenia o kapitálových požiadavkách v priebehu tohto roka Komisia podobným spôsobom preskúma zníženie rizikovej váhy pre banky, pokiaľ ide o projekty v oblasti infraštruktúry. Bankové úvery zostávajú hlavným zdrojom prevádzkového kapitálu pre mikropodniky a malé podniky. Rovnako v kontexte preskúmania nariadenia o kapitálových požiadavkách sa Komisia bude snažiť zachovať schopnosť bánk poskytovať úvery malým a stredným podnikom tým, že zachová a prípadne rozšíri priaznivé zaobchádzanie s kapitálom pre úvery poskytované malým a stredným podnikom. Ako je uvedené v prvej správe o stave, ďalej treba preskúmať aj iné opatrenia v rámci akčného plánu únie kapitálových trhov, pričom veľký dôraz sa bude klásť najskôr na rizikový kapitál. Komisia čoskoro navrhne zmenu právnych predpisov EÚ pre rizikový kapitál na účely zaistenia rozsahu, rôznorodosti a možnosti výberu, aby sa zvýšila miera preniknutia tohto kapitálu na trh, vďaka čomu sa viacerým spoločnostiam umožní využívať tento alternatívny zdroj financovania. Komisia zároveň navrhne vytvorenie fondu fondov rizikového kapitálu, ktorý bude kombinovať verejné financie so súkromným kapitálom s cieľom zaistiť rozsah a stimuly na podporu najsľubnejších nových podnikov. V rámci svojho programu na pomoc spoločnostiam – najmä malým a stredným podnikom – pri expanzii a raste v Európe Komisia nedávno začala verejnú konzultáciu s cieľom pripraviť novú legislatívnu iniciatívu týkajúcu sa reštrukturalizácie a platobnej neschopnosti podnikov. Táto iniciatíva prinesie cezhraničným investorom právnu istotu, odstráni prekážky brániace voľnému toku kapitálu a pomôže podnikom prekonať finančné ťažkosti, ktorým čelia. Poskytne lepšie pravidlá pre reštrukturalizáciu dlhu v prospech veriteľov, ktorí rýchlejšie získajú naspäť svoje aktíva, ako aj spoločností, ktoré si zaslúžia druhú šancu. Investičné fondy zohrávajú čoraz významnejšiu úlohu pri prideľovaní retailových a inštitucionálnych úspor na produktívne využitie. Výška aktív spravovaných európskym odvetvím investičných fondov sa v období od konca roku 2003 do konca roku 2013 zdvojnásobila na 10 000 mld. EUR. Komisia práve začala rozsiahlu konzultáciu o tom, ako zlepšiť efektívnosť a hospodársku súťaž na trhoch pre tieto kľúčové investičné nástroje a znížiť náklady pre podniky a investorov. Náklady pre spotrebiteľov by mohol podobne znížiť európsky trh pre dobrovoľné osobné dôchodkové produkty vďaka úsporám z rozsahu a mohol by im pomôcť vybudovať primeraný dôchodkový príjem a zároveň zvýšiť objem investícií do európskeho hospodárstva prostredníctvom mobilizácie dodatočného kapitálu, ktorý by bol dostupný pre dlhodobé investičné príležitosti. Komisia začne verejnú konzultáciu, aby analyzovala skúsenosti jednotlivých krajín EÚ s cieľom určiť podmienky, ktoré týmto trhom pomôžu prosperovať. Popri nových aktivitách zameraných na budovanie únie kapitálových trhov Komisia pracuje na zlepšení súčasného legislatívneho rámca pre finančné služby. Finančná kríza si vyžiadala mnohé nové pravidlá, ktoré bolo treba v krátko čase zaviesť s cieľom zabezpečiť finančnú stabilitu. Zatiaľ čo sa celkový legislatívny rámec, ktorý bol zavedený, považuje za vhodný, mohol by viesť k prekrývaniu, nedostatkom, nekonzistentnosti alebo neprimeranému zaťaženiu. Komisia v súčasnosti dokončuje analýzu takmer 300 odpovedí na svoju výzvu na predloženie dôkazov o kumulatívnom vplyve európskych právnych predpisov v oblasti finančných služieb, ktorá sa premietne do nadchádzajúcej revízie finančných právnych predpisov. Program na vykonávanie jednotného trhu by mal: zdôrazniť naliehavosť dosiahnutia dohody týkajúcej sa balíka o sekuritizáciách a potrebu rýchleho pokroku, pokiaľ ide o návrh o prospektoch, aby podniky mohli čoskoro začať využívať výhody vyplývajúce z týchto zmien, podporiť budúce pracovné oblasti v rámci únie kapitálových trhov, ako je rizikový kapitál, osobné dôchodky, reštrukturalizácia dlhu a platobná neschopnosť, mobilizovať opatrenia členských štátov zamerané na odstránenie prekážok jednotného trhu, ktoré majú svoj pôvod vo vnútroštátnych regulačných alebo daňových predpisoch, ktoré bránia cezhraničným investíciám alebo ich znevýhodňujú. 3.2. Stimulovanie nových podnikateľských príležitostí Silný a vysoko výkonný priemysel je základnou súčasťou európskeho hospodárstva. Priemysel sa stretáva s novými príležitosťami a čelí novým výzvam, medzi ktoré patrí najmä digitálna transformácia, rozhodujúci pokrok v oblasti prepojenosti a spoľahlivé, koordinované opatrenia v oblasti kybernetickej bezpečnosti. Hoci závisí od podnikov, aby prevzali vedúcu úlohu pri prispôsobovaní sa situácii na trhu, balík opatrení Komisie týkajúci sa digitalizácie európskeho priemyslu a digitálnych verejných služieb prispeje k transformácii tradičných hospodárskych silných stránok európskeho hospodárstva na konkurencieschopné digitálne podniky. Tento balík zahŕňa opatrenia na podporu a prepojenie vnútroštátnych iniciatív v oblasti digitalizácie priemyslu a zaistenie väčšieho počtu kvalitnejších centier pre digitálne inovácie, ktoré pomôžu podnikom, najmä malým a stredným podnikom, pri prechode na dátové hospodárstvo. Súčasťou balíka je aj európska iniciatíva cloud computingu na budovanie cloudovej a dátovej infraštruktúry svetovej kvality, ktorej cieľom je poskytovať vedcom a inžinierom v EÚ rozsiahlu výpočtovú kapacitu a kapacitu na spracovanie dát. Vzhľadom na kľúčovú úlohu noriem pri podpore inovácií vrátane digitálnych inovácií, a pri odstraňovaní prekážok obchodu sa Komisia snaží o modernizáciu, stanovenie priorít a urýchlenie európskeho systému normalizácie. Na tento účel spojila európske subjekty pôsobiace v oblasti normalizácie v rámci svojej spoločnej iniciatívy v oblasti normalizácie, ktorá je sprevádzaná usmerneniami k normám pre poskytovanie služieb, aby sa odborné znalosti v oblasti normalizácie rozšírili aj do oblasti služieb. Zjednodušený prístup stanovenia noriem v oblasti IKT by mal viesť k rýchlejšiemu vymedzeniu spoločných základných pravidiel s cieľom zabezpečiť interoperabilitu nových digitálnych technológií. „Veľké dáta“ a „internet vecí“ sú katalyzátormi hospodárskeho rastu, inovácií a digitalizácie vo všetkých odvetviach hospodárstva, najmä pre malé a stredné podniky a začínajúce podniky. V záujme plného využitia potenciálu digitálnych a dátových technológií, bude Komisia prostredníctvom svojej iniciatívy „voľný tok údajov“, ktorá má byť prijatá v priebehu tohto roka, riešiť technické a právne prekážky toku dát z iných dôvodov, než je ochrana osobných údajov v EÚ, a neopodstatnené obmedzenia týkajúce sa umiestnenia dát na účely ich uchovávania alebo spracovania. Komisia bude riešiť aj vznikajúce otázky týkajúce sa zodpovednosti, vlastníctva, interoperability a využiteľnosti dát, ako sú dáta vo vzťahu medzi podnikmi (business-to-business), medzi podnikom a spotrebiteľom (business to consumer), strojovo generované dáta a dáta medzi strojmi (machine-to-machine data). S cieľom dosiahnuť tie najprísnejšie normy v oblasti kybernetickej bezpečnosti Komisia čoskoro predloží opatrenia na zlepšenie pripravenosti a reakcie na kybernetické incidenty, ako aj na rozvoj priemyselných kapacít v oblasti kybernetickej bezpečnosti. Európska digitálna spoločnosť budúcnosti vyžaduje rozšírenú, cenovo dostupnú a bezpečnú vysokovýkonnú infraštruktúru v oblasti prepojiteľnosti. Ak budú súčasné legislatívne návrhy Komisie týkajúce sa včasného uvoľnenia frekvenčného spektra pre využitie mobilnými službami prijaté v blízkej budúcnosti, budú predstavovať významnú príležitosť na zabezpečenie vedúceho postavenia EÚ v oblasti bezdrôtových technológií piatej generácie (5G). Všeobecnejšie bude cieľom nadchádzajúcej reformy telekomunikačných pravidiel EÚ zaviesť konzistentnejší prístup k správe frekvenčného spektra, odstrániť regulačnú fragmentáciu, zabezpečiť rovnaké podmienky pre účastníkov trhu, a zároveň stimulovať hospodársku súťaž a podnecovať investície. Vznik nových obchodných modelov, uľahčený online platformami, povedie k vytvoreniu vynikajúcich nových príležitosti pre rast, inovácie a ponuku pre spotrebiteľov. Zároveň však so sebou prináša nové výzvy pre orgány a prevádzkovateľov. Komisia vo svojom oznámení o hospodárstve spoločného využívania zdrojov podporuje vyvážený rozvoj nových obchodných modelov na základe poskytovania usmernení o uplatňovaní pravidiel EÚ, ako aj odporúčaní pre orgány a operátorov trhu. Okrem toho sa v oznámení o online platformách stanovuje prístup Komisie k podpore rozvoja online platforiem v Európe, pri čom sa uznávajú určité regulačné výzvy a ochraňujú oprávnené záujmy spotrebiteľov. Internet a ďalšie digitálne technológie spôsobili revolúciu v produkcii a distribúcii kreatívneho obsahu, ako sú knihy a filmy. Takisto zásadne zmenili spôsob, akým spotrebitelia k takémuto obsahu získavajú prístup a využívajú ho. Aby všetci účastníci trhu a občania mohli využívať príležitosti, ktoré toto nové prostredie ponúka, je potrebné prispôsobiť regulačný rámec EÚ v oblasti autorských práv. Ako sa uvádza v oznámení „Kroky smerom k modernému, európskejšiemu rámcu autorských práv“, medzi hlavné ciele návrhov v oblasti autorských práv patrí zabezpečiť širšiu dostupnosť kreatívneho obsahu, prispôsobiť výnimky z autorského práva novým použitiam on-line a podporiť dobre fungujúci a spravodlivý trh v oblasti autorských práv. Komisia takisto skúma rámec na presadzovanie práv duševného vlastníctva (smernica o vymožiteľnosti práv duševného vlastníctva, ďalej len „IPRED“), pričom sa zameriava na porušovanie na obchodnej úrovni (tzv. prístup sledovania toku peňazí) a jeho cezhraničné uplatňovanie.

Musíme posilniť schopnosť podnikov inovovať a súťažiť v digitálnom svete, podporovať tvorivosť a kultúrnu rozmanitosť EÚ a zároveň zaistiť ochranu spotrebiteľov a spoločnosti ako celku, a to vrátane tých najzraniteľnejších členov, pred škodlivým a nezákonným obsahom. Na tento účel Komisia navrhla preskúmanie smernice o audiovizuálnych mediálnych službách. Program na vykonávanie jednotného trhu by mal: vyzvať spoluzákonodarcov, aby urýchlene dosiahli dohodu týkajúcu sa návrhu o prenosnosti autorských práv, ktorý bol predložený v decembri 2015, ako aj návrhu na včasné uvoľnenie frekvenčného spektra na účely využívania mobilných služieb (frekvenčné pásmo UHF) v Únii, rýchlo napredovali, pokiaľ ide o návrhy týkajúce sa audiovizuálnych médií a pripravované návrhy týkajúce sa autorských práv, prípadné ďalšie opatrenia prijaté v nadväznosti na preskúmanie smernice IPRED, ako aj návrh na reformu telekomunikačných pravidiel, podporovali pevné partnerstvo medzi členskými štátmi a partnermi na európskej úrovni na podporu digitalizácie európskeho priemyslu a vyvážený rozvoj hospodárstva spoločného využívania zdrojov a online platforiem. 3.3 Uľahčenie života spotrebiteľov, podnikov a orgánov verejnej správy Nevyhnutné je spoločné úsilie na úrovni EÚ a vnútroštátnej úrovni na riešenie regulačných a administratívnych prekážok vrátane oblasti zdaňovania. Nízka úroveň investícií a prekážky v oblasti služieb a finančných trhov brzdia rast a inovácie. Znamenajú aj menšiu ponuku a vyššie ceny pre spotrebiteľov. Väčšia právna istota a zjednodušené pravidlá povedú k zníženiu nákladov na dodržiavanie predpisov, posilneniu cezhraničného obchodu a podnietia k novým investíciám. Na úrovni EÚ prebieha činnosť s cieľom odstrániť prekážky v kľúčových odvetviach služieb s cieľom zlepšiť konkurencieschopnosť trhov so službami v EÚ. Verejná konzultácia, ktorá sa začala v máji, poskytne spätnú väzbu na zabezpečenie toho, aby návrh pasu služieb znížil administratívnu záťaž pre poskytovateľov služieb, ktorí chcú expandovať za hranice. Konzultácia sa týka aj opatrení na riešenie konkrétnych regulačných prekážok v prípade služieb pre podniky a stavebných služieb, ktoré môžu brániť cezhraničnému obchodu a investíciám medzi členskými štátmi. Komisia takisto čoskoro uverejní zhrnutie viac než 400 odpovedí týkajúcich sa zelenej knihy o retailových finančných službách. Odpovede potvrdzujú, že spotrebitelia považujú používanie finančných služieb v inom členskom štáte EÚ za príliš zložité. Poplatky za platobné karty alebo poistné produkty sa výrazne líšia. V niektorých prípadoch nedostatočná hospodárska súťaž bráni spotrebiteľom využiť najlepšiu voľbu. Na základe ďalšej analýzy spätnej väzby plánuje Komisia prijať následné opatrenia po lete 2016. V rámci posúdenia sa zváži, či môžu mať retailoví investori prístup k vhodným produktom za nákladovo efektívnych a spravodlivých podmienok a či sa na zefektívnenie finančných služieb účinne využíva potenciál, ktorý ponúkajú nové možnosti v kontexte online služieb a iných technológií (FinTech). Internet zásadne zmenil našu spoločnosť aj životy jednotlivcov a zároveň má výrazný vplyv na integráciu vo všetkých sektoroch nášho hospodárstva. Nové všeobecné nariadenie o ochrane údajov posilní základné práva a uľahčí podnikanie na jednotnej digitálnej bráne a Komisia bude naďalej spolupracovať s členskými štátmi, najmä dozornými orgánmi, podnikateľskou sférou a ďalšími príslušnými zainteresovanými stranami, aby zabezpečila jeho úplné a jednotné vykonávanie. Komisia svojím návrhom o veľkoobchodných roamingových poplatkoch čoskoro naplní svoj sľub, že do júna 2017 odstráni roamingové poplatky v Európe. Kombinácia zrušeného roamingu, prenosnosti obsahu chráneného autorským právom a zákazu neopodstatneného geografického blokovania bude priamym prínosom pre milióny spotrebiteľov na jednotnej digitálnej bráne. Potenciál európskeho trhu v oblasti elektronického obchodu však dosiaľ nebol plne využitý a naďalej pretrváva rad prekážok, ktoré bránia dosiahnutiu digitálnej Európy bez hraníc. Komisia preto vo svojom májovom balíku o elektronickom obchode zaviedla komplexný prístup k odstraňovaniu prekážok brániacich cezhraničným online činnostiam v Európe. Prístup zahŕňa zákaz neopodstatneného geografického blokovania a iných foriem diskriminácie založenej na štátnej príslušnosti alebo mieste bydliska, opatrenia na zlepšenie regulačného dohľadu a zníženie nákladov na cezhraničné doručovanie balíkov, účinnú cezhraničnú ochranu spotrebiteľa, ako aj aktualizované usmernenia pre uplatňovanie smernice o nekalých obchodných praktikách, aby sa zaistilo lepšie presadzovanie predpisov. Spolu s našimi návrhmi na harmonizáciu pravidiel pre digitálne zmluvy prijatými v decembri 2015 a pripravovanými návrhmi na zjednodušenie DPH tieto opatrenia spotrebiteľom poskytnú lepší a lacnejší prístup k online tovarom a službám v celej Európe. Veľká pozornosť je venovaná aj dosiahnutiu jednoduchšieho a moderného systému DPH odolného proti podvodom. DPH v roku 2014 vytvorila príjmy vo výške takmer 1 bilióna EUR, čo predstavuje 7 % HDP EÚ. DPH musia riešiť takmer všetky podniky, pričom väčšina z nich túto daň považuje za nadmerne zaťažujúcu a príliš rozdrobenú. Iniciatívy nadväzujúce na akčný plán v oblasti DPH prijatý v apríli odstránenia administratívne prekážky a znížia regulačné náklady v rámci jednotného trhu. Vytvorí sa tým prostredie napomáhajúce rastu a priaznivé pre obchod, pretože sa výrazne zjednoduší cezhraničné elektronické obchodovanie a ustanoví sa jednoduchší režim pre malé a stredné podniky. Úžitok z tejto situácie budú mať spotrebitelia a podniky, ako aj štátne pokladnice. Urýchlením vykonávania akčného plánu pre elektronické obstarávanie a iných opatrení sa prostredníctvom akčného plánu pre elektronickú verejnú správu , zefektívni spolupráca medzi priemyslom a vládami a tento akčný plán bude obsahovať aj opatrenia na stimuláciu dopytu po inovačných digitálnych produktoch a službách. Okrem toho sprístupnením dát verejného sektora správne orgány umožnia vytvorenie nových podnikateľských príležitostí. Jednotná digitálna brána vytvorí pre občanov a podniky online jednotné miesto prístupu k informáciám, pomoci a poradenstvu týkajúcim sa jednotného trhu a k službám zameraným na riešenie problémov, ako aj k vnútroštátnym a celoeurópskym postupom potrebným na prevádzkovanie činností v EÚ. Program na vykonávanie jednotného trhu by mal: podporovať čo najširšiu účasť na prebiehajúcich verejných konzultáciách o otázkach, ako je pas služieb a jednotná digitálna brána, a vyzývať na prijatie ambicióznych nadväzujúcich opatrení, vyvinúť úsilie na urýchlené dosiahnutie dohody medzi spoluzákonodarcami týkajúcej sa návrhov Komisie o elektronickom obchode, vrátane návrhov o digitálnych zmluvách a pripravovaných návrhov o veľkoobchodnom roamingu, ako aj podporovať vykonávanie akčného plánu pre elektronickú verejnú správu, podporovať vytvorenie jednoduchého, moderného systému DPH odolného proti podvodom na účely boja proti podvodom, odstránenia administratívnej záťaže, zlepšenia cezhraničného obchodu a splnenia očakávaní spotrebiteľov a podnikov. 3.4 Presadzovanie pravidiel a praktické plnenie Inteligentné a účinné presadzovanie pravidiel je kľúčové na dosiahnutie prínosov jednotného trhu. Nedodržiavanie pravidiel narúša rovnaké podmienky, brzdí inovácie a oslabuje dôveru spotrebiteľov a podnikov. Na zmenu tejto situácie je potrebné od samého začiatku začleniť aspekty týkajúce sa presadzovania pravidiel do tvorby politiky, a to aj prostredníctvom lepšieho zberu príslušných informácií o trhu a silnejšieho partnerstva s členskými štátmi. Pri transpozícii európskych právnych predpisov by sa malo zohľadniť aj to, že prekročenie rámca toho, čo je nevyhnutne potrebné na vykonávanie týchto právnych predpisov môže vytvoriť nové prekážky a fragmentáciu vznikajúcu na vnútroštátnej úrovni. Komisia bude klásť veľký dôraz na zabezpečenie súladu s celým súborom právnych predpisov EÚ. Posilní jeho presadzovanie a posilní partnerstvo s členskými štátmi. Ako súčasť svojho strategického prístupu sa Komisia bude usilovať o posilnenie existujúcich nástrojov na riešenie problémov. Revízia nariadenia o spolupráci v oblasti ochrany spotrebiteľa, ktorá bola prijatá ako súčasť balíka o elektronickom obchode, posilní schopnosť členských štátov pri riešení porušení spotrebiteľského práva, a to predovšetkým v online prostredí, kde je cezhraničná spolupráca dôležitá. Pre obchodníkov, ktorí vykonávajú cezhraničné činnosti, zároveň predstavuje jednotné kontaktné miesto pre uplatňovanie pravidiel ochrany spotrebiteľa. Pripravovaný návrh nového informačného nástroja jednotného trhu umožní Komisii zhromažďovať informácie priamo od vybraných účastníkov trhu pri navrhovaní nových alebo presadzovaní existujúcich právnych predpisov v oblasti jednotného trhu. Podpora zo strany členských štátov bude nevyhnutná. aby sa zabezpečilo zavedenie dobre cieleného a účinného nástroja. Komisia na jeseň navrhne legislatívnu iniciatívu na zlepšenie fungovania oznamovacieho postupu v prípade služieb. Táto iniciatíva ďalej posilní transparentnosť nových opatrení, ktoré plánujú členské štáty v oblasti služieb a umožní Komisii a ostatným členským štátom lepšie zasiahnuť pred prijatím takýchto vnútroštátnych opatrení, ak by mali vytvoriť neprimerané prekážky pre jednotný trh so službami. Komisia v súčasnosti analyzuje výsledky verejných konzultácií a pripravuje návrh, ktorí predloží na jeseň. Revíziou nariadenia o vzájomnom uznávaní v roku 2017 Komisia plánuje navrhnúť zjednodušiť spôsob, akým podniky preukazujú, že ich výrobky sú v členskom štáte predávané v súlade s právnymi predpismi, a uľahčí tak spoločnostiam cezhraničný predaj svojich výrobkov. Vďaka tomu hospodárske subjekty predídu vyšším nákladom a strate obchodných príležitostí vyplývajúcich z prispôsobovania produktov rôznym vnútroštátnym predpisom alebo dodatočným skúškam na účely získania prístupu na trhy iných členských štátov. Zároveň navrhne komplexný súbor opatrení na riešenie zvyšujúceho sa počtu výrobkov, ktoré sú nezákonné, alebo nespĺňajú základné požiadavky na bezpečnosť výrobkov. Komisia sa pripravuje na začatie verejných konzultácií a začala pracovať na komplexnom hodnotení existujúceho právneho rámca. V tejto súvislosti bude Komisia pokračovať v analýze niekoľkých významných prípadov týkajúcich sa produktového trhu, ktoré zistili nedostatky v našej celkovej štruktúre dohľadu nad jednotným trhom presahujúce rámec ich odvetvovej relevantnosti.